**Mânastirea de la Maglavit**

În vara anului 1935, la Maglavit, unui cioban pe nume Petrache Lupu, i s-a arătat Dumnezeu. Gângav *(Persoană care vorbeşte greu, nedesluşit şi împiedicat, repetând silabele; bâlbâit)* din naştere şi analfabet, după ce a primit porunca divină să aducă lumea înrăită şi nărăvită pe drumul cel bun, acesta a început să vorbească şi să facă minuni. Aşa s-a născut unul din cele mai faimoase fenomene religioase din România, care a adunat mulţimi de sute de mii de oameni, veniţi din toate judeţele ţării, deopotrivă intelectuali, preoţi, politicieni şi ţărani. Spicuim din istoria evenimentului, de dragul pitorescului ei, aşa cum a rămas în caietele părintelui Nicolae Bobin, cel care a notat cu fidelitate "spovedaniile" consăteanului său, Petrache. Vineri, 31 mai 1935. Ciobanul Petrache Lupu se întoarce acasă de la stâna de oi. Seara pleacă iarăşi la turmă, pe drumul obişnuit care trece printr-o pădure de salcâmi şi de plopi. În locul numit "la buturugi", îi iese dintr-odată în cale un moş cu barba albă şi ochi albaştri şi cu plete atât de lungi, încât îl înveleau ca o haină care ajungea la pământ. Bătrânul strălucea ca argintul şi răspândea un miros puternic de smirnă, cum ciobanul nu mai întâlnise în viaţa lui. Moşul l-a întrebat pe Petrache:- Unde mergi omule?Speriat de vedenie, ciobanul nu putea să scoată un cuvânt.- Nu-ţi fie frică, că-ţi dau eu ţie curaj, i-a zis Moșul. Uite, îţi poruncesc ca de azi înainte să te duci să spui la lume, la părintele, la primărie şi la biserică, că dacă nu ţin sărbătorile, dacă nu se lasă de rele, dacă nu vin la liturghie, atunci va fi prăpăd şi foc, atunci vă rup muncile!Atât a zis Moşul, după care a dispărut într-un nor pătrat şi luminos, care s-a înălţat în văzduh.Următoarea vineri, pe 7 iunie 1935, Petrache a venit iar acasă, în sat, dar n-a scăpat nicio vorbă despre întâlnirea din crâng. Seara, s-a întors la oi pe drumul obişnuit şi iarăşi i-a ieşit în cale Moşul cu plete albe.- De ce n-ai spus la lume ce ţi-am zis?, l-a certat pe cioban.Petrache s-a închinat şi a zis speriat: - Doamne, iartă-mă, am să spun. Următoarea vineri era cea dinainte de Rusalii, pe 14 iunie. La locul ştiut, lui Petrache i-a ieşit iarăşi Moşul în drum.- De ce n-ai spus la lume ce ţi-am poruncit?, a zis supărat. Să spui la lumea cu care te întâlneşti, la părintele, la primărie, la biserică, că dacă nu se potolesc, dacă nu (...)  - Le spun după ce merg la oi, a gângăvit Petrache.   - Merg şi eu, a zis Moşul. Au plecat amândoi către stână. Petrache pe jos, pe potecă, bătrânul pe lângă Petrache, plutind. Mergea prin aer, fără să atingă pământul. Şi pe unde trecea, iarba se culca înaintea Lui. - Mă duc după ce mulg oile, a zis Petrache.La stână, Petrache avea două ajutoare, doi băieţi mai tineri: Ion Săvescu şi Florea Pavel. Ei îl auzeau pe cioban că gângăveşte, pe limba lui, dar nu vedeau pe nimeni alături. Petrache a încercat să le spună şi să-l arate pe Moşul care-l însoţea, dar n-a izbutit. Nu putea să deschidă gura şi ameţea. Moşul stătea neclintit lângă el. Petrache a muls oile, pe urmă a strecurat laptele, dar mâinile au început să îi tremure şi laptele s-a vărsat jumătate pe jos. Atunci Petrache a simţit că nu mai are scăpare, a lăsat lucrul şi a pornit. Pe drum, Moşul i-a zis: - Am să mai viu o dată la tine după ce vei duce spre lume cuvântul meu. Să văd dacă lumea va împlini ce am zis. Ciobanul s-a închinat, iar bătrânul a dispărut în acelaşi nor luminos care s-a înălţat în văzduh. Dar în loc să se ducă în sat, Petrache s-a întors iar la stână. Le-a povestit celor doi oameni tot ce văzuse şi auzise, şi ei au rămas cu gura căscată, pentru că Petrache vorbea. Ciobanul n-a mai avut de atunci linişte  O putere nevăzută îl împingea de la spate să meargă în sat. S-a închinat, s-a culcat, iar a doua zi dimineaţa a luat-o la drum. A pornit hotărât către Maglavit, povestind oricui îi ieşea în cale, tot ceea ce îi spusese Dumnezeu. Oamenii se mirau cel mai mult că poate vorbi. (...) A doua zi, de Rusalii, a mers la biserică, şi multă lume se adunase acolo. În timpul predicii, Petrache a văzut cum Moşul lui plutea prin altar, chiar deasupra mesei unde slujea părintele. Petrache s-a dus la el. Moşul i-a facut semnul crucii deasupra şi el s-a închinat El i-a spus lui Petrache Lupu: - Ce mi-ai făcut tu, ai îndreptat lumea și nu mai sunt oameni răi. - Nu eu, ci Moșul, a răspuns ciobanul. -Care Moș? a întrebat arătarea, plutind mai departe. Dar aproape de locul unde i se arătase bătrânul, deodată s-a coborat din cer un nor. Avea în mijloc o moviliță și pe ea stătea chiar Dumnezeu. Împrejurul lui erau unsprezece persoane, unsprezece bărbați îmbrăcați în alb, care  stăteau, unii în genunchi și alții în picioare. În față era o femeie ce stătea în genunchi și se ruga. "Eu sunt Domnul Dumnezeul tău care m-am lăsat pe pământ", a zis  bătrânul.  "Să spui mereu la lume ce ți-am poruncit și să  nu-ți fie teamă, căci am eu grijă de cei ce nu te cred, cum  și de cei ce vor să-ți facă rău!“ Și zicând acestea,  Dumnezeu a aruncat în acea arătare neagră cu un  "gogoloi" ca o minge mare de foc. În mijloc era o cruce, iar pe margini, "gogoloiul" era alburiu-strălucitor. Cum l-a atins, arătarea neagră și urâtă s-a făcut praf. Petrache a întrebat cine este femeia de lângă El. - Maica Precista. În acea vară a anului 1935, vestea că Dumnezeu s-a coborât pe pământ, arătându-i-se unui cioban de la Maglavit, s-a întins, în câteva zile, în tot Bărăganul, din sat în sat și din cătun în cătun, până a ajuns mai departe, în Moldova și Transilvania, ba chiar până în Maramureș.. Sute de mii de oameni așteptau să le vorbească. Nu știa să scrie, nu știuse niciodată să citească, se iscălea punând degetul, însă vorbea ore întregi mulțimii, fără să bea apă, fără să mănânce nimic. La scurtă vreme, în Maglavit au început să se petreacă minuni. Oamenii cu suferințe sufletești sau trupești îşi aflau vindecarea, și vestea lor aducea puhoaie de lume în lunca Dunării. Oamenii făceau donații, se strângeau grămezi de bani. Cu acei bani s-a început construirea unei biserici, exact pe locul unde i s-a arătat Dumnezeu lui Petrache Lupu. Vestea celor întâmplate la Maglavit a ajuns până la rege și acesta a dorit să îl vadă pe cioban. Regele Carol al II-lea a trimis o limuzină să îl aducă la palatul său de la Peleș. Iată că Petrache Lupu putea să transmită şi "celui mai mare om din țară" mesajul lui Dumnezeu, așa cum a fost sfătuit de Moş.  Petrache a stat mai multe zile la palatul regelui. Carol i-a botezat cel de-al doilea copil, cu numele de Mihai, și i-a dat cadou o icoană de preț și o candelă. Apoi România a intrat în război și bărbații au fost luați în armată. Lumea a început să se teamă, crezând că acesta este sfârșitul propovăduit de Petrache Lupu: soseau focul, durerea și sărăcia, provocate de Dumnezeu. Generalul Antonescu l-a chemat atunci pe cioban și l-a luat cu el în avion. Au zburat pe deasupra frontului, și Petrache a spus o rugăciune pentru soldații români. Generalul i-a arătat, pe pământ, un fir argintiu, șerpuitor: Donul. Unde râul făcea un cot, acolo era linia întâi a frontului. Petrache a privit, și după ce a spus rugăciunea, și-a întors ochii către general: "Razboiul se pierde. Vin și trec rușii". Atât i-a spus generalului. La aterizare, acesta a dat ordin să nu cumva să ajungă așa vorbă la soldați, să îi demoralizeze. Petrache Lupu s-a întors acasă. A pornit apoi din Maglavit în pelerinaj prin toată țara. Biserica începută pe locul unde i se arătase Moșul fusese ridicată până la acoperiș, apoi lucrările s-au oprit, "din ordin de sus", și banii donați de oameni au dispărut din Banca Naționala de la Craiova.  La putere veniseră comuniştii. În vara lui 1951, a fost o zi specială. Petrache anunțase că în două săptămâni va spune oamenilor „vorba cea mare” lăsată de Dumnezeu. Spre disperarea autorităților comuniste, vestea se răspândise în toată țara și sute de credincioși curgeau deja către lunca Dunării. Era către prânz, când pe ulița satului a apărut o mașină neagră care a străbătut așezarea şi s-a oprit în dreptul colibei lui Petrache Lupu. Doi bărbați au coborât din mașină, s-au apropiat de cioban și după ce au discutat cu el scurt, ceva, i-au pus cătușele la mâini și l-au urcat în mașină cu de-a sila, așa îmbrăcat cum era. Veniți din curiozitate mai aproape, să vadă mașina, oamenii au observat ce se întâmplă. Au văzut cum, după ce s-au urcat cu toții în mașină, șoferul acesteia a vrut să pornească, dar n-a putut. Motorul gemea, tușea, nu pornea. Șoferul s-a dat jos, a umblat la motor și a încercat din nou să o pornească: nimic. Motorul gemea și atât. Atunci au văzut oamenii cum cei doi bărbați de pe bancheta din spate coboară în drum împreună cu Petrache Lupu. Acesta le-a zis să îi deschidă cătușele. S-a așezat în genunchi în fața mașinii. A spus o rugăciune, apoi și-a făcut o cruce mare și a zis: „Iartă-i, Doamne, că nu știu ce fac”. S-a urcat din nou în mașină împreună cu cei doi bărbați și când șoferul a învârtit cheia, motorul a pornit dintr-o dată. Petrache n-a mai apucat să spună vreodată „vorba cea mare”. S-a întors în sat după trei luni. Era slab şi refuza să spună unde a fost. După întoarcerea acasă, Petrache Lupu nu a mai primit pe nimeni. Cei ce veneau pentru vindecări erau trimiși la biserica neterminată, unde se arătase Moșul. Se duceau noaptea, pe furiș, dormeau în pădurice și se rugau până în zori, ca apoi să plece la fel de ferit, să nu îi vadă cineva. În cazuri excepționale, când oamenii veneau recomandați de câte o ruda a lui Petrache, acesta îi primea. Însă tot noaptea.ca să nu afle nimeni. Petrache le spunea că nu e nici sfânt, nici medic, nici vraci, da' oamenii se rugau să îi atingă măcar, să pună mâna pe ei, să îi lase să stea în preajma lui nițel. Și-atunci, îi ducea în cămăruță, acolo unde avea iconița lui și unde mereu ardea candela. Acolo, îngenuncheau împreuna și Petrache se ruga pentru ei. Avea o anumită rugăciune pe care o spunea așa, bolborosit. Și dacă oamenii aveau vreo boală trupească, îi ungea cu o alifie dintr-o cutiuță de sub candelă. Atâta le făcea. Dar oamenii se vindecau sau izbândeau sau își găseau pacea sufletului. Treceau după aceea pe la el şi îi mulţumeau. Așa a trăit Petrache anii pe care i-a mai avut.. Avea 82 de ani la revoluția din '89. Oamenii au venit iarăși la el la poartă. Au umplut ulița din fața casei, ca altădată, și l-au întrebat ce să facă. Petrache Lupu, bătrân și aproape orb, i-a ascultat. Și-a făcut semnul crucii și le-a zis:- Să-ți omori conducătorii, și încă de Crăciun, nu e bine. Va veni rău peste țară, că e păcat mare. Rugați-vă!     Piatra de temelie pentru Biserica Mănăstirii Maglavit a fost aşezată la data de 14 septembrie 1935, de episcopul Vartolomeu Stănescu al Râmnicului. Lucrările au fost întârziate însă până în 1938, datorită instabilităţii solului. Hramul iniţial a fost hotărât după prima viziune a lui Petrache, „Dumnezeu Tatăl şi Sfânta Fecioară”. Tot atunci s-a statornicit ca, lângă noua biserică, să se ridice şi un corp de chilii pentru cei cinci călugări. Venirea celui de al doilea război mondial a pus o altă piedică în construirea Mănăstirii Maglavit. În 1948 comuniştii au încercat să mascheze locul minunii prin ruinarea construcţiei începute şi prin interzicerea accesului în zonă. Cu toate acestea, evlavia credincioşilor a păstrat în continuare candela aprinsă la Maglavit, pentru că în subsolul bisericii, acolo unde fusese buturuga pe care i S-a arătat Dumnezeu lui Petrache, există şi acum un stâlp care are agăţată de el o candelă. Ei bine, acea candelă era permanent aprinsă de credincioşii evlavioşi care veneau aici aproape în fiecare zi. În sat a trăit până de curând o bătrână care, ani de zile, s-a ocupat până la ridicarea mănăstirii, de aprinderea acestei candele cu bani primiţi de la diferiţi oameni. După 1990, s-a închis subsolul și parterul cu cărămidă, constituindu-se astfel locul pentru slujbe. În anul 2010 mănăstirea Maglavit a fost transformată din mănăstire de călugări în mănăstire de maici cu patru vieţuitoare.